Document ID: 32011D0633

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 15ης Σεπτεμβρίου 2011
σχετικά με τις κοινές προδιαγραφές του μητρώου σιδηροδρομικής υποδομής
[κοινοποιηθείσα υπό τον αριθμό Ε(2011) 6383]
(Κείμενο που παρουσιάζει ενδιαφέρον για τον ΕΟΧ)
(2011/633/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2008/57/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τη διαλειτουργικότητα του κοινοτικού σιδηροδρομικού συστήματος (1), και ιδίως το άρθρο 35 παράγραφος 2,
Εκτιμώντας τα ακόλουθα:
(1)
Σύμφωνα με το άρθρο 35 της οδηγίας 2008/57/ΕΚ, κάθε κράτος μέλος μεριμνά ώστε να δημοσιεύεται και να ενημερώνεται μητρώο υποδομής. Η Επιτροπή πρέπει να εκδίδει προδιαγραφές για το μητρώο βάσει σχεδίου που καταρτίζει ο Ευρωπαϊκός Οργανισμός Σιδηροδρόμων (ο Οργανισμός).
(2)
Απαιτούνται συμπληρωματικές κοινές προδιαγραφές που να διευκολύνουν την πρόσβαση στα δεδομένα των μητρώων σε διάφορα κράτη μέλη. Παράλληλα με τη σύσταση εθνικών μητρώων υποδομής και τη συλλογή δεδομένων πρέπει να αναπτυχθεί και να εγκατασταθεί μηχανογραφημένη κοινή διεπαφή χρήστη που θα λειτουργεί ως εικονικό μητρώο σιδηροδρομικής υποδομής σε ευρωπαϊκό επίπεδο. Τα κράτη μέλη, με τη βοήθεια του Οργανισμού, πρέπει να συνεργαστούν ώστε να διασφαλίσουν ότι τα μητρώα θα είναι λειτουργικά, θα περιέχουν όλα τα δεδομένα, θα είναι διασυνδεδεμένα και θα παρέχουν κοινή διεπαφή στους χρήστες.
(3)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε σύμφωνα με το άρθρο 29 παράγραφος 1 της οδηγίας 2008/57/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι κοινές προδιαγραφές του μητρώου υποδομής που αναφέρονται στο άρθρο 35 της οδηγίας 2008/57/ΕΚ ορίζονται στο παράρτημα της παρούσας απόφασης.
Άρθρο 2
1. Κάθε κράτος μέλος μεριμνά ώστε το μητρώο υποδομής του να είναι μηχανογραφημένο και να πληροί τις απαιτήσεις των κοινών προδιαγραφών που αναφέρονται στο άρθρο 1 εντός τριών ετών από την έναρξη ισχύος της παρούσας απόφασης.
2. Τα κράτη μέλη μεριμνούν για τη διασύνδεση των μητρώων τους και για τη σύνδεσή τους με την κοινή διεπαφή χρήστη που αναφέρεται στο άρθρο 4 εντός έξι μηνών από την έναρξη λειτουργίας της εν λόγω διεπαφής.
Άρθρο 3
Ο Οργανισμός εκδίδει οδηγό εφαρμογής σχετικά με τις προδιαγραφές που αναφέρονται στο άρθρο 1 εντός ενός έτους από την έναρξη ισχύος της παρούσας απόφασης και μεροιμνά για την ενημέρωσή του. Ο οδηγός εφαρμογής περιλαμβάνει παραπομπή στις σχετικές ρήτρες των τεχνικών προδιαγραφών διαλειτουργικότητας (ΤΠΔ) για κάθε παράμετρο.
Άρθρο 4
1. Ο Οργανισμός εκπονεί τις λεπτομερείς προδιαγραφές καθώς και το σχέδιο διακυβέρνησης και εφαρμογής (α) για την ανάπτυξη, δοκιμή, εγκατάσταση και λειτουργία της κοινής διεπαφής χρήστη και (β) για τη διασύνδεση των εθνικών μητρώων. Ο Οργανισμός τα υποβάλει στην Επιτροπή εντός ενός έτους από την έναρξη ισχύος της παρούσας απόφασης.
2. Η κοινή διεπαφή χρήστη που αναφέρεται στην παράγραφο 1 είναι εφαρμογή με βάση το διαδίκτυο, η οποία διευκολύνει την πρόσβαση στα δεδομένα των μητρώων υποδομής σε ευρωπαϊκό επίπεδο. Τίθεται σε λειτουργία εντός τριών ετών από την έναρξη ισχύος της παρούσας απόφασης.
3. Όταν είναι αναγκαίο λόγω της εξέλιξης των ΤΠΔ, ο Οργανισμός προτείνει επικαιροποίηση των προδιαγραφών που αναφέρονται στο άρθρο 1 και των λεπτομερών προδιαγραφών που αναφέρονται στην παράγραφο 1.
Άρθρο 5
1. Τα κράτη μέλη μεριμνούν για τη συλλογή των απαιτούμενων δεδομένων και την καταχώρισή τους στο εθνικό μητρώο υποδομής σύμφωνα με τις παραγράφους 2 έως 5. Διασφαλίζουν την αξιοπιστία και την επικαιροποίηση των εν λόγω δεδομένων.
2. Τα δεδομένα που αφορούν τις υποδομές για τους εμπορευματικούς διαδρόμους που ορίζονται στο παράρτημα του κανονισμού (ΕΕ) αριθ. 913/2010 του Ευρωπαϊκού Κοινοβουλίου και του Συμβουλίου (2) συλλέγονται και καταχωρίζονται στο εθνικό μητρώο εντός τριών ετών από την έναρξη ισχύος της παρούσας απόφασης.
3. Τα δεδομένα που αφορούν υποδομές οι οποίες έχουν τεθεί σε λειτουργία μετά την έναρξη ισχύος της οδηγίας 2008/57/ΕΚ και πριν από την έναρξη ισχύος της παρούσας απόφασης, πλην των δεδομένων που αναφέρονται στην παράγραφο 2, συλλέγονται και καταχωρίζονται στο εθνικό μητρώο υποδομής εντός τριών ετών από την έναρξη ισχύος της παρούσας απόφασης.
4. Τα δεδομένα που αφορούν υποδομές οι οποίες έχουν τεθεί σε λειτουργία πριν από την έναρξη ισχύος της οδηγίας 2008/57/ΕΚ, πλην των δεδομένων που αναφέρονται στην παράγραφο 2, συλλέγονται και καταχωρίζονται στο εθνικό μητρώο υποδομής σύμφωνα με το εθνικό σχέδιο εφαρμογής που αναφέρεται στο άρθρο 6 παράγραφος 1 εντός πέντε ετών από την έναρξη ισχύος της παρούσας απόφασης.
5. Τα δεδομένα που αφορούν ιδιωτικές παρακαμπτήριες γραμμές οι οποίες έχουν τεθεί σε λειτουργία πριν από την έναρξη ισχύος της οδηγίας 2008/57/ΕΚ συλλέγονται και καταχωρίζονται στο εθνικό μητρώο υποδομής σύμφωνα με το εθνικό σχέδιο εφαρμογής που αναφέρεται στο άρθρο 6 παράγραφος 1 εντός επτά ετών από την έναρξη ισχύος της παρούσας απόφασης.
6. Τα δεδομένα που αφορούν υποδομές οι οποίες τίθενται σε λειτουργία μετά την έναρξη ισχύος της παρούσας απόφασης καταχωρίζονται στο εθνικό μητρώο υποδομής αμέσως μετά τη θέση των υποδομών σε λειτουργία και αμέσως μετά τη σύσταση του μητρώου που αναφέρεται στο άρθρο 2 παράγραφος 1.
Άρθρο 6
1. Κάθε κράτος μέλος καταρτίζει εθνικό σχέδιο εφαρμογής για την υλοποίηση των υποχρεώσεων που απορρέουν από την παρούσα απόφαση, συνοδευόμενο από χρονοδιάγραμμα. Το εθνικό σχέδιο εφαρμογής υποβάλλεται στην Επιτροπή εντός έξι μηνών από την έναρξη ισχύος της παρούσας απόφασης.
2. Ο Οργανισμός συντονίζει, παρακολουθεί και υποστηρίζει την εφαρμογή των εθνικών μητρώων υποδομής. Ειδικότερα, συστήνει και διευθύνει ομάδα αποτελούμενη από εκπροσώπους των φορέων που είναι αρμόδιοι για τη σύσταση και τήρηση των εθνικών μητρώων. Οι εν λόγω φορείς αποστέλλουν έκθεση προόδου εφαρμογής ανά τετράμηνο. Ο Οργανισμός υποβάλλει τακτικές εκθέσεις στην Επιτροπή σχετικά με την πρόοδο εφαρμογής της παρούσας απόφασης.
Άρθρο 7
Η παρούσα απόφαση εφαρμόζεται από τις 16 Μαρτίου 2012.
Άρθρο 8
Η παρούσα απόφαση απευθύνεται στα κράτη μέλη και στον Ευρωπαϊκό Οργανισμό Σιδηροδρόμων.
Βρυξέλλες, 15 Σεπτεμβρίου 2011.

Labels: 7
12
8
15